طازمانيا (بالنݣليزية: Tasmania) هي وحدة من لويلايات ديال ؤسطراليا. كاتسمى "ݣزيرة التفاح" (بالنݣليزية: The Apple Isle)، ولعاصيمة ديالها هي هوبارت. ؤسطراليا دلجانوب فيها سادس أكبر عدد ديال الناس، واللي واصل ل541 ألف واحد. لميساحة ديال طازمانيا هي 68,401 كم². اللي كتاشف هاد لݣزيرة هو هابيل طازمان ف1642. الجبال فهاد لݣزيرة كاينين فلوسط لغربي، وأكبر جبل تما هو جبل أوصا اللي واصل الطول ديالو ل1,617 ميترو. من غير هادشي لغالبية ديال لأرض فيها السهول، اللي ميساحة كبيرة منهوم مازال فيها لغابات. أكبر غابة مطيرة فؤسطراليا هي طاركين، اللي فيها لحديقة لوطنية ديال واد صاڤيدج، واللي لميساحة ديالها هي 3,800 كيلوميطر مربع. لمناخ ديال طازمانيا بارد نسبيا على لباقي ديال ؤسطراليا، وكايطراو فيه لفصول بربعة. الصيف كايجي من دجنبر حتال فبراير، ولحرارة ديال لبحر ماكاتفوتش °21. لداخل كايكون بارد وقليل فين كايفوت °24، أمّا الجبال كاتهبط فيهوم حتال °4. لخريف كايجي من مارس حتال ماي، وكايكون فيه الطقس مستاقر. لفصل ديال الشتا كايجي من يونيو حتال غشت، ولبلايص اللي فيهوم الجبال كايقدر يطيح فيهوم التلج. لحرارة لكتيرة كاتوصل فهاد لفصل ل°12،ويقدر تهبط حتال °3 فالجبال.